‘અરે વાહ ! મારા મોં માંથી સરી પડ્યું. પછી વધુ વિગત જાણવા માટે મૌલિકે પૂછ્યું કે, ‘તમે ‘સ્પંદન’ શબ્દના સંપર્કમાં ક્યારે આવ્યા અને આ શબ્દ સાથે આટલો પ્રેમ શી રીતે થઈ ગયો ?’ એટલે ડો. પાર્થે પોતાના વિશે વાત કરતા કહ્યું કે, 6th Standard થી હોસ્ટેલમાં રહ્યા હોવાથી લખવું એ મારી એક આદત બની ગઈ હતી અને ધીરે ધીરે આ આદત શોખમાં પરિવર્તીત થઈ. વર્ષ ૨૦૦૫ માં એમ.પી.શાહ મેડીકલ કોલેજ, જામનગરમાં એડમીશન લીધું. ત્યારે લાગ્યું કે આ શોખ ધીરે ધીરે છૂટી જશે. પરંતુ ત્યાં જ્યારે ‘સ્પંદન’ નોટીસબોર્ડની પ્રવૃત્તિ વિશે જાણ્યું પછી તો જાણે મારા સાહિત્યપ્રેમ અને લખવાના શોખને boost મળ્યું. ‘સ્પંદન’ માં મૂકવામાં આવતી એકોએક કવિતા, વાર્તા, આર્ટીકલ્સ વગેરને વાંચવાનો – માણવાનો એક વણલખ્યો નિયમ બની ગયો. મને અત્યારે પણ યાદ છે કે ઓક્ટોબર-૨૦૦૫માં મને મારી કવિતા નોટીસબોર્ડમાં વાંચવાનો કેટલો આનંદ થયેલો....!’’ ડો. પાર્થ અને ડો. હિરેન બહુ સહજતાથી અમારી સાથે વાતો કરી રહ્યા હતા.